23/04/2014 Seks tyrlur hjá donsku verjuni hava tekniskar trupulleikar og sleppa tískil ikki á flog sum er. Tað skrivar DR. Fyri páskir legði Nicolai Wammen verjumálaráðharri upprit fyri Fólkatingið, har greitt verður frá, at seks EH-101 tyrlur eru tiknar úr rakstri orsakað av trupulleikum við motorunum, sum steðga undir flúgvingini. Í mars vóru trupulleikar við eini tyrlu, ið lendi á takinum á Ríkissjúkrahúsinum, har hon stóð í nakrar dagar, áðrenn hon kundi flúgvast burtur haðani aftur. Tyrlurnar hava eisini fyrr havt trupulleikar við at sleppa á flog. Sambært donsku verjuni verður miðað eftir at fáa loyst trupulleikarnar í næstum. 23/04/2014 Føroyingar vóru eins og undanfarin ár størstu keyparar av íslendskum hoyggi í fjør. Tað skrivar Morgunblaðið. Íslendingar útfluttu í fjør tilsamans 1.573 tons av hoyggi. Hetta vóru 135 tons færri enn í 2012. Og nógv tann størsti parturin av útflutta hoygginum fer altso til Føroyar, skrivar Morgunblaðið, ið prýðir greinastubban um hetta við hesi myndini av Bjarna Vestergaard í Vági og nøkrum av seyðum hansara. Kommunurnar í Norðoyggjum arbeiða í løtuni við at fyrireika yvirtøkuna av eldratænastuni í økinum, og í tí sambandi er Súsanna Olsen sett sum verkætlanarleiðari. Seinastu tíðina hava kommunurnar í Norðoyggjum samskift um, hvussu samstarvið innan eldraøkið í Norðoyggjum best verður skipað, nú Føroya Løgting hevur samtykt, at kommunurnar skulu yvirtaka ábyrgd og umsiting av økinum pr. 1. januar 2015. Eisini hevur samskifti verið við umboð fyri stovnar, fakbólkar og áhugabólkar innan eldratænastuna, har hesi hava fingið høvi at siga sína hugsan um, hvussu eldraøkið kann verða skipað undir kommunanna ábyrgd. Í næstum verður arbeiðsbólkur settur at arbeiða víðari við hesum. Ein liður í fyrireikandi arbeiðnum er at seta ein verkætlanarleiðara at samskipa fyrireikingarnar av kommunalu yvirtøkuni, og er avtala nú gjørd við Súsonnu Olsen um at taka sær av hesari uppgávu. Súsanna Olsen er bachelor í sjúkrarøkt og hevur ein yvirbygnað sum Master of Hospital Ward Management frá Syddansk Universitet. Harumframt hevur Súsanna fjølbroyttar arbeiðsroyndir, eitt nú sum sjálvstøðug vinnurekandi, innan heimatænastuna, sjúkrarøktarfrøðingur á Klaksvíkar Sjúkrahúsi, leiðari á eldrasambýli og leiðari fyri sjúkraflutningstænastu. Ein av seinastu uppgávunum hjá Súsonnu Olsen hevur verið at virkað sum ráðgevi í sambandi við nýggja talgilda heilsuskipan á Dronning Ingrid Hospital í Nuuk. Uppgávan hjá verkætlanarleiðaranum verður–í samstarvi við viðkomandi partar–at lýsa eldraøkið í Norðoyggjum fíggjarliga, tørvsliga og bygnaðarliga og við støði í hesum at samskipa arbeiðið at gera eitt tilmæli um skipan av eldratænastuni í Norðoyggjum. Klaksvík, 22. apríl 2014 Jógvan Skorheim Óluva Klettskarð Borgarstjóri Trivnaðarnevndarforkvinna Løgreglan hevur nú framstillað 3 mans í grundlógarforhoyr. Aftaná frágreiðingarnar í rættinum í gjár valdi ákærin bert at biða um, at ein av monnunum bleiv varðhaldsfongslaður, og blivu so statt hinir báðir leyslatnir. Varðsfongslingin gongur út tann 20. mai 2014. Seint í gjárkvøldið bleiv ein ungur maður afturat handtikin, og verður hann væntandi framstillaður í Føroya Rætti í mikudagin 23. apríl 2014. Kanningararbeiðið heldur áfram upplýsirj politiið Frelsunarherurin: Aftur í ár verður skipað fyri felagskirkjuligari gudstænastu eftir páskir. Hetta er níggjunda árið, at skipað verður fyri hesi gudstænastu. Tær kirkjur og samkomur, sum hava verið við í hesum tiltakinum, eru: Katólska kirkjan, Fólkakirkjan, Hvítusunnusamkoman Filadelfia, Hvítusunnusamkoman Evangeliihúsið, Adventkirkjan, Frelsunarherurin og Fríkirkjan Oasan. Árliga felagskirkjuliga gudstænastan verður í nýumvældu hølunum hjá Frelsunarherinum tann 22. apríl kl. 19.30. Mikukvøldið 23. apríl kl. 19 verður konsert í Havnar kirkju, har musikkskúlanæmngar fara at spæla. Hetta eru næmingar, sum vera við í Berlinsku tónleikakappingini, sum verður í Keypmannhavn seinast í hesum mánaðinum. Føroysku næmingarnir, sum hesa ferð eru við í kappingini, eru í aldrinum 11–15 ára og teir eru átta í tali: Silas Hannesarsson, violin Pernille Hovgaard Riger-Kusk, trompet Bjørk Lamhauge, violin Var Iversen Lindenskov, cello Jonhild Høgnadottir Debes, cello Felisia Jógvansdóttir Helmsdal, klarinet Gwendolyn Philbrow, cello Sólja Hansen, cello Á konsertini, sum verður klokkan 19, spæla tey tónleikin, tey skulu spæla í kappingini og tað verður klaverleikarin, Birgitte Schnakenburg, sum hevur undirspælið. Berlingska Klassiska Tónleikakappingin hevur hildin síðan 1972 við tí endamáli at stuðla og eggja teim ungu til at spæla. Hóast kappingin er fyri øll børn og ung undir 17 ár, er hetta ein serstøk gularót fyri teir sera gávuríku næmingarnar. Tveir musikkskúlanæmingar úr Føroyum, Dávur Juul Magnussen og Rúni Hentze, hava áður vunnið vunnið gullvirðisløn og sostatt rættin at spæla til konsert í Tivolis Konsertsal. Ikki er greitt, hvussu stórur skaðin er, sum Teistin fekk, tá hann bar við land á veg inn í havnina í Hesti fyri páskir, men Teistin skuldi annars takast úr sigling, tí hann skuldi til eftirlit. Við portalin in. fo sigur Regin I. Jacobsen, virkandi stjóri á Strandferðsluni, at tað er greitt, at báðar skrúvurnar í øðrum azimuttinum hava fingið skaða. Nú Teistin er á beding, røkir Ternan siglingina, og tað fer hann at gera í nógvar vikur.